Ultimul film al seriei, "Prin foc și sabie", a fost realizat pe parcursul unui deceniu și a fost lansat abia în 1999, după căderea regimului comunist, ca urmare a faptului că prezintă încercarea polonezilor de înăbușire a rebeliunii cazacilor ucraineni (Răscoala lui Hmelnițki) și ar fi putut fi perceput ca antisovietic. Hoffman a eliminat o serie de scene care puteau fi ofensatoare pentru ucraineni precum Bătălia de la Beresteczko (1651) și a adus pe ecran o viziune mai echilibrată și mai puțin xenofobă a conflictului polono-ucrainean, promovând astfel o reconciliere istorică între Polonia și Ucraina. "Prin foc și sabie" este cel mai scump film polonez produs vreodată. Are o durată de peste 3 ore și a fost difuzat, de asemenea, de Televiziunea Poloneză ca o miniserie în patru părți. La fel ca și filmele anterioare, "Prin foc și sabie" a avut parte de un imens succes în rândul publicului polonez, având 7,1 milioane de spectatori și devenind cel mai vizionat film polonez din perioada 1989-2013. Realizarea acestui film și succesul său a întărit, în gândirea unor specialiști, impresia existenței unei continuități între diferitele epoci ale istoriei cinematografice a Poloniei.